**Maria Kristiina** (esp. *María Cristina Deseada Enriqueta Felicidad Raniera*, *María Cristina de Habsburgo-Lorena*; saks. *Maria Christina Henriette Desideria Felicitas Raineria*); (21. heinäkuuta 1858 Groß Seelowitzin linna, lähellä Brünniä, Etelä-Määri, Itävallan arkkiherttuakunta (nyk. Židlochovice, lähellä Brnota, Tšekki) – 6. helmikuuta 1929 Madrid, Espanja) oli Espanjan kuninkaan Alfonso XII:n toinen puoliso ja tämän kuoltua Espanjan sijaishallitsija vuosina 1885–1902.

Suku
----

Maria Kristiinan isä oli Itävallan arkkiherttua Kaarle Ferdinand (1818 –1874), jonka vanhemmat olivat arkkiherttua Kaarle, Teschenin herttua (1771–1847) ja prinsessa Henrietta von Nassau-Weilburg (1797–1829). 

Hänen äitinsä oli arkkiherttuatar Elisabet Franziska (1831–1903), jonka vanhemmat olivat arkkiherttua Josef Anton, viimeinen Unkarin paladiini (1776–1847) ja tämän kolmas puoliso Maria Dorotea von Württemberg (1797–1855).

Hänellä oli viisi sisarusta, joista vanhin veli Frans Josef (1855) kuoli pienenä; vanhempi veli Fredrik, Teschenin herttua (1856–1936) oli Itävalta-Unkarin armeijan ylin komentaja ensimmäisen maailmansodan aikana; nuorempi veli Kaarle Stefan (1860–1933) oli amiraali; nuorempi veli Eugen (1863–1954) oli kenttämarsalkka ja nuorin sisar Maria Eleonora (1864) kuoli pienenä.

Kuningatar Maria Kristiina ja Alfonso XII esikoisensa Asturian ruhtinatar María de las Mercedeksen kanssa 1880

Avioliitto ja lapset
--------------------

Maria Kristiina nai Espanjan kuninkaan Alfonso XII:n marraskuussa 1879. Tämän ensimmäinen puoliso María de las Mercedes de Orléans (1860–1878) oli kuollut lavantautiin vain puoli vuotta häitten jälkeen.

Heille syntyivät tyttäret María de las Mercedes, Asturian ruhtinatar (1880–1904) ja infanta María Teresa (1882–1912).

Alfonso XII kuoli 25. marraskuuta 1885, jolloin kolmannen kerran raskaana ollut Maria Kristiina julistettiin sijaishallitsijaksi. Hän synnytti 17. toukokuuta 1886 pojan, josta tuli välittömästi kuningas Alfonso XIII, mutta Maria Kristiina jatkoi sijaishallitsijana poikansa alaikäisyyden vuoksi vielä 16 vuotta.

Leskikuningatar Maria Kristiina poikansa Alfonso XIII:n kanssa 1887

Sijaishallitsija
----------------

Hän oli Espanjan historian pitkäaikaisin sijaishallitsija ja hänen valtakautensa oli sitä edeltäneisiin vuosikymmeniin nähden rauhallista ja vakaata aikaa Espanjassa. Maria Kristiinaa on luonnehdittu viisaaksi ja tahdikkaaksi vallankäyttäjäksi. Heti valtakautensa alussa hän nimitti pääministerikseen liberaalien johtajan Práxedes Mateo Sagastan ja myönsi lehdistönvapauden sekä yleisen armahduksen poliittisille vangeille. Sagasta ja konservatiivijohtaja Antonio Cánovas del Castillo toimivat vuorotellen hallituksen johdossa Maria Kristiinan valtakautena. Tälle ajalle osui toisaalta myös Espanjan siirtomaaimperiumin romahtaminen vuoden 1898 tappiollisen Espanjan–Yhdysvaltain sodan seurauksena. Maria Kristiinan sijaishallitsijuus päättyi, kun Alfonso XIII julistettiin täysi-ikäiseksi 16-vuotispäivänään toukokuussa 1902. Kuningataräiti omistautui loppuiäkseen hyväntekeväisyydelle.

Lähteet
-------

1. 1 2  María Cristina De Habsburgo-Lorena (englanniksi) *Encyclopædia Britannica Online Academic Edition*. Viitattu 21.10.2015.
2. ↑  *Nordisk familjebok* (19125), s. 936 (ruotsiksi) Runeberg.org. Viitattu 21.10.2015.

Aiheesta muualla
----------------

* Kuvia tai muita tiedostoja aiheesta **Maria Kristiina** Wikimedia Commonsissa

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Espanja
* Ranska
* BnF data
* Katalonia
* Saksa
* Italia
* Belgia
* Yhdysvallat
* Portugali
* Vatikaani

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Biographie

 |
|  |
| Muut | 
* NARA
* SNAC
* IdRef

 |

 |